Hapja e debatit rreth arkivave shtetërore të Kosovës është e rrezikshme për historinë e Kosovës, konsiderojnë partitë opozitare në vend, sipas së cilave deklaratat e Qeverisë së Kosovës rreth temës së arkivit dhe UÇK-së janë të papranueshme.
Shefi i Grupit Parlamentar të Partisë Demokratike të Kosovës, Abelard Tahiri ka thënë se diskursi i Serbisë po kthehet në Kosovë përmes zyrtarëve të Qeverisë së Kosovës.
Shefi i deputetëve të Aleancës për Ardhmërinë e Kosovës, Besnik Tahiri duke theksuar se arkivat e UÇK-së nuk ekzistojnë, ka thënë se kryeministri Albin Kurti ka gabuar në këtë temë dhe për këtë duhet të kërkojë falje.
Ndërsa shefi i Grupit Parlamentar të Lidhjes Demokratike të Kosovës, Arben Gashi ka thënë se Qeveria e Kosovës duhet të angazhojë ekspertë që merren me drejtësinë tranzicionale.
Për arkivat është pyetur edhe kryeministri i Kosovës sot, Albin Kurti, i cili ka thënë Serbia është ajo që duhet të hapet, meqë Kosova është transparente dhe nuk ka se çka të fsheh.
Debati për arkivat dhe historinë e UÇK-së ka nisur javën e kaluar pasi zëvendëskryeministri i Kosovës, Besnik Bislimi u kthye nga takimi i Brukselit dhe njoftoi se pala serbe është pajtuar në parim që të hapë arkivat e saj, por që e njëjta ka vazhduar me kërkesën e saj që të hapen edhe "arkivat e UÇK-së".
Lidhur me këtë, Bislimi ka deklaruar që ka ftuar emisarin e Bashkimit Evropian për dialogun Kosovë-Serbi, Miroslav Lajçak që të vizitojë arkivat shtetërore të Kosovës, pjesë e të cilave janë edhe aktivitetet e UÇK-së.